Újabb, a Pride hónap keretei között megrendezésre kerülő eseményt zavart meg Budaházy György és a Hatvannégy Vármegye mozgalom tagjai, írja a Mérce.hu. Pénteken este került volna sor a Pán Rapid Randi elnevezésű rendezvényre, amikor 19 óra magasságában megjelentek a szélsőjobboldali csoport tagjai, és elkezdték a rendezvény részvevőit sértegetni és kamerázni.

Budaházy és társai ezután elállták a bejáratot is. A szervezők kihívták a rendőrséget.

Múlt héten egy Pride hónaphoz kapcsolódó filmvetítést zavartak meg hasonló módszerrel, akkor valaki a mosdót is tönkretette, és vízzel árasztotta el a vetítésnek helyt adó kávézót.

Budaházy György és néhány társa ellen egyébként terrorizmus vádjával indult megismételt eljárás, aminek az első érdemi tárgyalása februárban volt. A vád szerint a Budaházy György által létrehozott Magyarok Nyilai elnevezésű terrorszervezet 2007 és 2009 között erőszakos cselekményekkel próbálta megváltoztatni az akkori, MSZP-SZDSZ kormány politikáját és félelmet kelteni a lakosság egyes csoportjaiban.